**Νεοελληνική Γλώσσα Λυκείου: Γλωσσικές Ασκήσεις (Συνώνυμα)**

**Να ξαναγράψετε τα παρακάτω αποσπάσματα αντικαθιστώντας τις υπογραμμισμένες λέξεις με άλλες ισοδύναμες νοηματικά:**

1. Η πληροφορία είναι το Α και το Ω στο Internet, και μάλιστα μπορούμε όχι μόνο να **πάρουμε** αλλά και να δώσουμε πληροφορίες. Άλλωστε έτσι δημιουργήθηκε η τεράστια αυτή βάση δεδομένων, στην οποία μπορούμε να **βρούμε**σχεδόν τα πάντα, αρκεί να **ξέρουμε** πώς θα ψάξουμε.

**Μάρα Καζάκου, ΤΟ ΒΗΜΑ**

1. Η τηλεργασία δεν ήταν μια άγνωστη έννοια, άλλωστε ως πρακτική εφαρμόζεται σε πολλές εταιρείες ανά τον κόσμο εδώ και χρόνια. Στην Ελλάδα, μπήκε **ξαφνικά** στη ζωή μας, κάτω από εξαιρετικά **αντίξοες** συνθήκες, γι’ αυτό και είναι πιο **δύσκολο** να την αξιολογήσουμε με **αντικειμενική** ματιά.

**Νίκος Γιαννόπουλος,**[**www.news247.gr**](http://www.news247.gr/)

1. Υπάρχουν κάποιες παραδοχές που θεωρώ πως είναι κοινός τόπος για όλους σχεδόν. Η **αξία** της εκπαίδευσης, της παιδείας, της **ευρείας** μόρφωσης και ύστερα –κανείς δεν γλιτώνει από αυτό –της εξειδίκευσης. Μεγαλώσαμε όλοι λίγο-πολύ σε σχολεία που δεν είχαν μεγάλες διαφορές, τουλάχιστον όχι στο σύστημα, στην ύλη και στους σκοπούς τους. Πήραμε από εκεί πέντε, μάθαμε και άλλα πέντε μόνοι μας, **προσπαθήσαμε** να **συγκροτήσουμε** με αυτοσχέδιες **πατέντες** μέσω **ετερόκλητων ερεθισμάτων** έναν εαυτό που να έχει και κάποιες δεξιότητες για να βγει στην αγορά εργασίας.

**Οδυσσέας Ιωάννου, www.tovima.gr**

1. Οι ψηφιακές τεχνολογίες εκπαιδεύουν τους χρήστες σε νέους, **πρόχειρους** και **βιαστικούς** τρόπους επεξεργασίας της πληροφορίας. Στο διαδίκτυο διαβάζουμε περισσότερο αλλά **επιφανειακότερα** και πιο **επιπόλαια**, αντλούμε πληροφορίες αλλά όχι γνώση.

**ΜπετίναΝτάβου,**[**www.efsyn.gr**](http://www.efsyn.gr/)

1. Οι «φωτογραφίες» που παρήγαγε το πρόγραμμα Τεχνητής Νοημοσύνης εκ μέρους του Ράτκλιφ ήταν τόσο πετυχημένες και εντυπωσιακές ώστε ουσιαστικά, αν όχι να κινδυνεύουν να **ακυρώσουν** τον λόγο ύπαρξης του BurningMan, σίγουρα να αφαιρέσουν κάθε στοιχείο έκπληξης και **μάγευσης** όσων πάνε εκεί για πρώτη φορά. Το BurningMan είναι από μόνο του **απόκοσμο**, **σουρεαλιστικό**, **φανταστικό**· δεν χρειάζεται την Τεχνητή Νοημοσύνη για να γίνει κάτι παραπάνω· δεν μπορεί να γίνει κάτι παραπάνω. Τα σετ του Ράτκλιφ «φθήνυναν», **έφθειραν**, κάτι πολύτιμο, μοναδικό και **αγνό** – έναν χώρο και μια εμπειρία που αντικειμενικά είναι αδύνατον να εμφιαλώσεις και να αναπαράγεις.

[**Ρωμανός Γεροδήμος**](https://www.athensvoice.gr/contributors/20613/romanos-gerodimos/)**,**[**www.athensvoice.gr**](http://www.athensvoice.gr/)

1. Τα τρία ερωτήματα που θέτει η UNESCO αναφορικά με την ΤΝ στην εκπαίδευση είναι ουσιαστικά. Το πρώτο αφορά τον ρόλο της στην **ενίσχυση** της εκπαίδευσης: Πώς θα χρησιμοποιηθεί αυτή η **πανίσχυρη** τεχνολογία με τρόπο **εποικοδομητικό**ώστε να **συνδράμει** στο έργο των εκπαιδευτικών; Ποια εργαλεία θα μπορούσαν να βοηθήσουν πραγματικά το εκπαιδευτικό έργο; Τα εκπαιδευτικά chatbots και τα λογισμικά συνεργασίας δασκάλου και ΤΝ είναι καλές ιδέες, που βρίσκονται σε φάση πειραματισμού. Αλλά υπάρχουν και άλλες εφαρμογές, οι οποίες **προσφέρουν**ακόμα πιο **ενδιαφέρουσες** λύσεις.

[**Μανώλης Ανδριωτάκης**](https://www.kathimerini.gr/author/manolis-andriotakis/)**,**[**www.kathimerini.gr**](http://www.kathimerini.gr/)

**Να ξαναγράψετε τα παρακάτω αποσπάσματα αντικαθιστώντας τις υπογραμμισμένες λέξεις με άλλες που καθιστούν το ύφος περισσότερο οικείο.**

1. Όσο η τηλεοπτική κάμερα προβάλλει τον πόνο ως θέαμα, όσο εξατομικεύει την περίπτωση ως ακραία, ξένη και παθολογική, όσο δραματοποιεί την ανθρώπινη δυστυχία, τόσο θα **στιγματίζει** και θα **διαπομπεύει** την ανθρώπινη αξιοπρέπεια, τόσο θα **διαιωνίζει** τα προβλήματα· τόσο θα καλλιεργεί τη διάκριση του εμείς-αυτοί, το φόβο και την αποξένωση. Μέχρι να αλλάξει αυτή η κατάσταση, έχουμε ακόμα πολύ δρόμο μπροστά μας.

**Βάσω Αρτινοπούλου ΕΛΕΥΘΕΡΟΤΥΠΙΑ, ΑΦΙΕΡΩΜΑ**

1. Το ζήτημα εδώ δεν είναι η νομοτέλεια της εξέλιξης –οι κοινωνίες αλλάζουν **ακατάπαυστα**–, αλλά η επιτάχυνσή της. Διότι αν η αιωνιότητα των αγγέλων και των διαβόλων, των δικαίων και των κολασμένων **έχει εκτοπιστεί**εδώ και δεκαετίες από τη λατρεία των ταχύτατων αλλαγών, αυτές σήμερα συμβαίνουν με ρυθμούς εκθετικούς. Όλο και πιο γοργά. Όλο και συμπυκνώνονται οι τεχνολογικές επαναστάσεις στη γραμμή της ιστορίας.

[**Τασούλα Καραϊσκάκη**](https://www.kathimerini.gr/author/tasoyla-karaiskaki/)**, www.kathimerini.gr**

1. Στο παραισθησιογόνο παιχνίδι, ταύτισης των θεσμών με τους διαχειριστές της λειτουργίας τους, **εκβάλλει** η κάθε ατομική ανασφάλεια: η ασυνείδητη **ορμέμφυτη** επιθυμία να καταβροχθίσει κανιβαλικά το νήπιο τη μητέρα-τροφό, ο «πολίτης» το κράτος. Η λογική παρακάμπτεται και καταργείται.

[**Χρήστος Γιανναράς**](https://www.kathimerini.gr/author/christos-giannaras/)**, www.kathimerini.gr**

1. Στις υλιστικές ανταγωνιστικές κοινωνίες, με εξασθενημένους τους θεσμούς που **χαλιναγωγούσαν** την υπερχειλίζουσα νεανική ορμή, είναι βαθιά εγκατεστημένη η εμπορία του φανατισμού, η παράδοση της οπαδικής **μισαλλοδοξίας**. Και συνεχώς πλουτίζεται ο καμβάς όπου εκτρέφεται η βία. Αυξανόμενες πιέσεις σε ένα συνεχώς μεταλλασσόμενο ανθρώπινο τοπίο, αίσθηση στασιμότητας ή απομάκρυνσης από μια ζωή που φάνταζε προσιτή. Αίσθημα διάψευσης ή αποτυχίας. Τραυματισμένη ανδρική ταυτότητα, κοινωνική ανωριμότητα, **νοσηρές**φαντασιώσεις εξουσίας και κυριαρχίας, εγωκεντρισμός, σεξισμός, ρατσισμός, **εξτρεμισμός**. Δυνατή η φωνή της συνωμοσιολογίας και των άκρων στη Βαβέλ των κοινωνικών δικτύων, **συρρικνωμένα** όσα θα έπρεπε να έχουν τη μέγιστη σημασία.

[**Τασούλα Καραϊσκάκη**](https://www.kathimerini.gr/author/tasoyla-karaiskaki/)**, www.kathimerini.gr**